Dec 06,2016
జనవరి వరకు నగదు కష్టాలే: నొమూరా
న్యూఢిల్లీ: కేంద్ర ప్రభుత్వ తీసుకున్న పెద్దనోట్ల రద్దు నిర్ణయపు ప్రభావం దేశ ఆర్థిక వ్యవస్థపై పలు రకాలుగా ప్రభావితం చూపే అవకాశం ఉందని రేటింగ్‌ సంస్థలు విశ్లేషిస్తున్నాయి. సర్కారు నిర్ణయంతో నగదు ప్రవాహం తగ్గి మూడో త్రైమాసిక వృద్ధి రేట 6.5 శాతానికే పరిమితమయ్యే అవకాశం ఉన్నట్లుగా నొమూరా సంస్థ విశ్లేషించింది. రానున్న మార్చి త్రైమాసికంలోనూ (క్యూ4 లోనూ) నోట్ల రద్దు తాలుకా స్తబ్దత ప్రతిబింబించే అవకాశం ఉన్నట్లుగా తెలిపారు. నగదు కొరతతో ఆ త్రైమాసికంలోనూ వృద్ధి రేటు 7 శాతంగానే నమోదయ్యే అవకాశం ఉందని పేర్కొంది. డిమాం డ్‌కు తగ్గ సప్లయి లేకపోవడంతో ఆర్థిక వ్యవస్థ తీవ్ర ఒత్తిడిని ఎదుర్కొంటున్నట్లుగా తెలిపింది. ఈ పరిస్థితిని అధిగమిస్తే వృద్ధి పుంజుకోవచ్చని వెల్లడించింది. ఈ ఆర్థిక సంవత్సరానికి భారత వృద్ధి రేటు 7.3 శాతంగా వృద్ధి రేటు ఉండవచ్చని తొలుత ఈ సంస్థ అంచనా వేసింది. తాజా పరిస్థితుల నేపథ్యంలో వృద్ధి రేటును అంచనాలకు కోత పెట్టింది. 2017 మార్చితో ముగిసే త్రైమాసికంలో వృద్ది రేటు 7 శాతానికి పరిమితం కావచ్చని నోమూరా తన పరిశోధనలో వెల్లడించింది. జనవరి చివరి వరకు నగదు కొరత ప్రభావం కొనసాగవచ్చని విశ్లేషించింది. విత్త, బ్యాంకింగ్‌ సంస్థలకు ప్రభుత్వం నగదు ప్రవాహాన్ని పెంచడం ద్వారా నగదు కొరత తీరితే 2017 ద్వితీయార్థంలో వృద్ధి రేటు పెరుగొచ్చని తెలిపింది.
వృద్ధి 6.9 శాతానికి పరిమితం: ఫిచ్‌
నోట్ల రద్దు దేశ జీడీపీపై ప్రభావం చూపనుందని ఇది వరకే ఫిచ్‌ రేటింగ్స్‌ విశ్లేషించింది. రూ.500, రూ.1000 నోట్ల రద్దుతో తాత్కాలికంగా ఆర్థిక వ్యవస్థపై ప్రతికూల ప్రభావం చూపనుందని, దీంతో వృద్ధి రేటు 7.4 శాతం నుంచి 6.9 శాతానికి పడిపోవచ్చని అంచనా వేసింది. ప్రస్తుత ఆర్థిక సంవత్సరం అక్టోబర్‌ నుంచి డిసెంబర్‌తో ముగిసే త్రైమాసికంలో నగదు ప్రవాహం భారీగా తగ్గింది. ఈ క్రమంలోనే 2016-17లో జిడిపి వృద్ధి రేటు 6.9 శాతానికి పడిపోనుందని విశ్లేషిం చింది. ఇంతక్రితం 7.4 శాతం ముందస్తు వృద్ధి రేటును అంచనా వేసింది. 2017-18, 2018-19లో వరుసగా 7.7 శాతం, 8 శాతం చొప్పున వృద్ధి రేటును అంచనా వేసింది. ఇదే సయమంలో రియాల్టీ భారీగా దెబ్బతిన్నదని అంచనా వేసింది. దేశంలో పెద్ద నోట్లను రద్దు చేయ డం ద్వారా రియాల్టీ రంగం తీవ్ర ఒత్తిడికి గురి అవు తుందని ఫిచ్‌ విశ్లేషించింది. నోట్ల మార్పిడి వల్ల స్థిరాస్తి అమ్మకాలు 20-30 శాతం మేర పతనం కానున్నాయని అంచనా వేసింది. గత నవంబర్‌లో కేంద్రం తీసుకున్న నిర్ణయం వల్ల ఆస్తులు, బంగారా నికి భారీగా డిమాండ్‌ పడిపోనుందని పేర్కొంది. భారత్‌ అత్యధికంగా నగదు ఆధారిత ఆర్థిక వ్యవస్థ అని పేర్కొంది. ప్రజలు తమ వద్ద ప్రకటించని ఆదాయాన్ని ప్రధానంగా ఇళ్లు, బంగారంపై పెట్టుబడులుగా పెడుతారని ఫిచ్‌ పేర్కొంది.
మీ స్నేహితులకు రికమెండ్ చెయ్యండి